## Pravilnik o jedinstvenom europskom broju za hitne službe

### NN 108/2005 (12.9.2005.), Pravilnik o jedinstvenom europskom broju za hitne službe

# MINISTARSTVO MORA, TURIZMA, PROMETA I RAZVITKA

**2000**

Na temelju članka 73. stavka 6. Zakona o
telekomunikacijama (»Narodne novine«, broj 122/03., 158/03., 60/04. i 70/05.),
ministar mora, turizma, prometa i razvitka donosi

## PRAVILNIK

### O JEDINSTVENOM EUROPSKOM BROJU ZA HITNE SLUŽBE

*Sadržaj Pravilnika*

Članak 1.

Ovim se Pravilnikom propisuju način, uvjeti i
dinamika uvođenja i uporabe jedinstvenog europskog broja za hitne službe 112.

*Pojmovi i značenje*

Članak 2.

U smislu ovoga Pravilnika pojedini pojmovi imaju
sljedeće značenje:

1. *broj
112*: jedinstveni europski broj za hitne službe utvrđen Zakonom o
telekomunikacijama i Planom numeriranja,

2. *Centar
112*: jedinstveni operativno-komunikacijski centar za sve vrste hitnih
situacija, koji je ustrojen i djeluje u skladu sa Zakonom o zaštiti i
spašavanju i propisima donesenim na temelju tog Zakona,

3. *ispravna
prijava kvara*: prijava prekida, smetnje ili narušavanja kakvoće obavljanja
telekomunikacijskih usluga, uzrokovanog kvarom u telekomunikacijskoj mreži
operatora, zaprimljena pri nadležnoj službi operatora ili davatelja usluga, što
ne podrazumijeva kvarove i smetnje na korisničkoj ili pretplatničkoj
terminalnoj opremi,

4. *neostvareni
poziv na broj 112*: poziv ostvaren na ispravan način, pri kojem pozivatelj
nije u roku od 30 sekunda dobio signal zauzeća, signal pozivanja ili signal
javljanja,

5. *operator
ili davatelj usluga*: operator javne telekomunikacijske mreže, odnosno
davatelj javnih telekomunikacijskih usluga,

6. *pristupni
vod do Centra 112*: telekomunikacijski vod između priključne točke u
telekomunikacijskoj mreži operatora i Centra 112,

7. *učestalost
kvarova po pristupnom vodu do Centra 112*: postotni udjel ispravno
prijavljenih kvarova na pristupnom vodu do Centra 112 u određenom razdoblju u
odnosu na ukupan broj pristupnih vodova do Centra 112 u tom razdoblju,

8. *udjel
neostvarenih poziva na broj 112*: postotni udjel neostvarenih poziva na broj
112 u ukupnom broju svih poziva upućenih na broj 112 u određenom razdoblju,

9. *vrijeme
uklanjanja kvara na pristupnom vodu do Centra 112*: vrijeme mjereno u satima
i minutama, koje protekne od trenutka zaprimanja ispravne prijave kvara na
pristupnom vodu do Centra 112, do trenutka uklanjanja kvara,

10. *vrijeme
uspostave veze s brojem 112*: vrijeme mjereno u sekundama, s točnosti od
jedne desetinke sekunde, koje protekne od trenutka kad je javna
telekomunikacijska mreža zaprimila sve podatke potrebne za uspostavu veze s
brojem 112, do trenutka kad pozivatelj dobije signal zauzeća, signal pozivanja
ili signal javljanja.

*Obveze operatora i davatelja usluga*

Članak 3.

(1) Operatori i davatelji usluga moraju
omogućiti korisnicima javnih telekomunikacijskih usluga besplatne pozive na broj
112, kao i na postojeće telefonske brojeve za hitne službe, što obuhvaća i
besplatno preusmjeravanje tih poziva na druge telefonske brojeve koje
upotrebljavaju hitne službe.

(2) Besplatni pozivi iz stavka 1. ovoga članka
moraju biti omogućeni 24 sata svakoga dana u tjednu, i to s bilo kojega
telefonskog uređaja, uključujući i sve javne telefonske govornice.

(3) Popis telefonskih brojeva iz stavka 1. ovoga
članka, koje upotrebljavaju hitne službe, sastavni je dio standardnih
operativnih postupaka, koje propisuje čelnik tijela državne uprave nadležnog za
zaštitu i spašavanje u skladu s odredbama Zakona o zaštiti i spašavanju.

(4) Operatori i davatelji usluga moraju Centru
112 bez naknade dostavljati sve raspoložive podatke o ostvarenom
telekomunikacijskom prometu prema broju 112, uključujući osobito, kad je to
tehnički ostvarivo, podatke o imenu i prezimenu ili nazivu pozivatelja, pozivajućem telefonskom broju, vremenu i trajanju poziva te
lokaciji s koje je upućen poziv.

(5) Podaci iz stavka 4. ovoga članka dostavljaju
se Centru 112 na način, u obliku i u rokovima utvrđenima standardnim
operativnim postupcima iz stavka 3. ovoga članka. Centar 112 mora postupati s
podacima iz stavka 4. ovoga članka u skladu s posebnim propisima o zaštiti
osobnih podataka.

(6) Podaci o pozivajućem
telefonskom broju iz stavka 4. ovoga članka dostavljaju se Centru 112 i u
slučaju kad je telefonski broj prikriven.

(7) Operatori i davatelji usluga odgovorni su za
pravilno postupanje s pozivima upućenima na broj 112 u okviru tehničkih
mogućnosti svojih telekomunikacijskih sustava, u skladu s kojima moraju
osigurati da telekomunikacijski promet, ostvaren preusmjeravanjem poziva iz
stavka 1. ovoga članka, dodatno ne opterećuje komunikacije Centra 112.

(8) Operatori moraju osigurati mogućnost prijave
smetnji i kvarova na pristupnom vodu do Centra 112 tijekom 24 sata svakoga dana
u tjednu.

(9) Operatori moraju, u slučaju utvrđivanja
smetnje ili kvara iz stavka 8. ovoga članka, osigurati preusmjeravanje poziva
na broj 112 putem odgovarajućih zamjenskih telekomunikacijskih vodova.

(10) Utvrđivanje i uklanjanje smetnji i kvarova
iz stavka 8. ovoga članka ima prednost u odnosu na utvrđivanje i uklanjanje
svih drugih vrsta smetnji i kvarova u telekomunikacijskoj mreži operatora.

*Uporaba postojećih pozivnih brojeva*

Članak 4.

Usporedno s uvođenjem broja 112, pristup hitnim
službama u Republici Hrvatskoj nastavlja se ostvarivati i putem postojećih
pozivnih brojeva za hitne službe (92, 93, 94, 987, 9155), osim ako posebnim
propisom ili odlukom nadležnog tijela državne uprave za koji od postojećih
pozivnih brojeva nije određeno drukčije.

*Kakvoća usluge*

Članak 5.

(1) Pokazatelji kakvoće usluge poziva na broj
112 osobito obuhvaćaju:

– učestalost kvarova po pristupnom vodu do
Centra 112,

– vrijeme uklanjanja kvara na pristupnom vodu do
Centra 112,

– udjel neostvarenih poziva na broj 112,

– vrijeme uspostave veze s brojem 112.

(2) Standardnim operativnim postupcima iz članka
3. stavka 3. ovoga Pravilnika mogu se utvrditi i dodatni pokazatelji kakvoće
usluge poziva na broj 112, osim podataka iz stavka 1. ovoga članka.

(3) Operatori i davatelji usluga moraju
dostaviti Hrvatskoj agenciji za telekomunikacije (u daljnjem tekstu: Agencija),
do 1. ožujka svake godine za prethodnu kalendarsku godinu, godišnje izvješće o
vrijednostima pokazatelja kakvoće usluge iz stavka 1. i 2. ovoga članka, koje
su izmjerene na način i prema postupku utvrđenom ETSI uputom EG 201 769-1.

(4) Pokazatelji kakvoće usluge iz stavka 1.
ovoga članka ne smiju prijeći sljedeće granične vrijednosti:

– učestalost kvarova po pristupnom vodu do
Centra 112 – 5% godišnje po pojedinom operatoru ili davatelju usluga,

– vrijeme uklanjanja kvara na pristupnom vodu do
Centra 112 – četiri sata za uklanjanje 80% tih kvarova godišnje po pojedinom
operatoru ili davatelju usluga,

– udjel neostvarenih poziva na broj 112 – 5%
godišnje, ako je to tehnički ostvarivo,

– vrijeme uspostave veze s brojem 112 –
prosječno četiri sekunde godišnje po jednom pozivu, pri čemu se 95%
uspostavljenih veza mora ostvariti u vremenu kraćem od osam sekunda.

(5) Godišnja izvješća svih operatora i davatelja
usluga iz stavka 3. ovoga članka Agencija objavljuje u »Narodnim novinama« i na
svojim internetskim stranicama, a prema potrebi i na drugi prikladan način.

(6) Osim godišnjeg izvješća iz stavka 3. ovoga
članka, davatelji osnovnih telekomunikacijskih usluga moraju, na zahtjev
Agencije, dostaviti izvješće o vrijednostima pokazatelja kakvoće usluge iz
stavka 1. i 2. ovoga članka i za razdoblje kraće od godine dana, i to u roku 30
dana od dana zaprimanja tog zahtjeva.

(7) Agencija ima pravo provjeravati
vjerodostojnost pokazatelja kakvoće usluge dostavljenih u izvješćima iz stavka
3. i 6. ovoga članka.

*Obavješćivanje korisnika usluga*

Članak 6.

Tijelo državne uprave nadležno za zaštitu i
spašavanje na prikladan način obavješćuje korisnike javnih telekomunikacijskih
usluga o svrsi, načinu i uvjetima uporabe broja 112.

*Zabrana zlouporabe poziva na broj 112*

Članak 7.

(1) Zabranjena je svaka zlouporaba poziva na
broj 112, što osobito obuhvaća sve vrste zlonamjernih poziva.

(2) U slučaju tri opetovane zlouporabe poziva na
broj 112 operatori i davatelji usluga obvezni su, na temelju pisanog zahtjeva
Centra 112, privremeno isključiti iz telekomunikacijske mreže terminalnu opremu
pretplatnika ili korisnika usluga, za kojeg se utvrdi počinjenje tih
zlouporaba, i to u trajanju od sedam dana, s mogućnosti primanja dolaznih
poziva u tom razdoblju.

(3) Ako se utvrdi da je pretplatnik ili korisnik
usluga iz stavka 2. ovoga članka ponovno počinio tri opetovane zlouporabe
poziva na broj 112, njegova terminalna oprema privremeno će se isključiti iz
telekomunikacijske mreže u trajanju 30 dana, s mogućnosti primanja dolaznih
poziva u tom razdoblju.

(4) Ako se i nakon isteka razdoblja iz stavka 3.
ovoga članka utvrdi da je isti pretplatnik ili korisnik usluga ponovno počinio
zlouporabu poziva na broj 112, njegova terminalna oprema trajno će se
isključiti iz telekomunikacijske mreže te raskinuti pretplatnički odnos, pri
čemu pretplatnik zadržava pravo iz članka 28. stavka 3. Pravilnika o
telekomunikacijskim uslugama.

(5) Primjena mjera iz stavka 2., 3. i 4. ovoga
članka ne isključuje odgovornost pretplatnika ili korisnika usluga u skladu s
posebnim propisima o prekršajnoj i kaznenoj odgovornosti.

*Nadzor*

Članak 8.

(1) Nadzor nad kakvoćom usluge poziva na broj
112 obavlja Agencija u okviru ovlasti provedbe stručnog nadzora nad obavljanjem
telekomunikacijskih usluga i djelatnosti, u skladu s odredbama Zakona o
telekomunikacijama.

(2) U obavljanju stručnog nadzora iz stavka 1.
ovoga članka telekomunikacijski nadzornik ima pravo stručno nadzirati i
pregledati ispunjavanje uvjeta utvrđenih ovim Pravilnikom te narediti operatoru
i davatelju usluga poduzimanje svih potrebnih mjera u svrhu uklanjanja
utvrđenih smetnji ili kvarova, odnosno drugih utvrđenih nepravilnosti,
nedostataka ili propusta koji mogu utjecati na kakvoću usluge poziva na broj
112.

*Prijelazne odredbe*

Članak 9.

(1) Operatori i davatelji usluga, koji obavljaju
telekomunikacijske usluge na dan stupanja na snagu ovoga Pravilnika, moraju
omogućiti obavljanje usluge poziva na broj 112 u skladu s odredbama ovoga
Pravilnika najkasnije od 1. siječnja 2006.

(2) Operatori i davatelji usluga iz stavka 1.
ovoga članka moraju uskladiti svoje opće uvjete poslovanja s odredbama ovoga
Pravilnika u roku iz stavka 1. ovoga članka.

*Odredbe koje prestaju važiti*

Članak 10.

(1) Danom stupanja na snagu ovoga Pravilnika u
Pravilniku o telekomunikacijskim uslugama (»Narodne novine«, broj 183/04.) u
članku 24. stavku 3. iza riječi: »pretplatnici« zarez se zamjenjuje točkom, a
ostatak rečenice briše se.

(2) Danom stupanja na snagu ovoga Pravilnika u
Pravilniku o adresiranju i numeriranju u javnim telekomunikacijama i plaćanju
naknade (»Narodne novine«, broj 177/03.) u članku 3. stavku 2. brojka: »985«
briše se.

*Stupanje na snagu Pravilnika*

Članak 11.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-01/05-02/52

Urbroj: 530-10-05-5

Zagreb, 1. rujna 2005.

Ministar

**Božidar Kalmeta, dipl. ing**., v. r.

Pravilnik, NN 108/2005-2000